新型冠狀病毒(武漢肺炎)肆虐全球,乘搭公共交通工具被認為係其中一種容易令病毒傳播嘅活動,致使有啲地區嘅政府直接頒令居民唔好出街。
美國密芝根州已經有50個確診個案,而因為當地衛生部門欠缺測試劑,令到大批疑似個案未能確認排除。
其中喺底特律市,當地運輸部門旗下嘅巴士車長指出,當局未能清潔好佢哋所揸嘅巴士,加上政府頒令市內非必要業務商戶停業令佢哋難以洗手。
佢哋認為呢啲情況未能保障佢哋遠離染病風險,所以大批巴士車長喺當地時間2020年3月17號朝早無返去報到,市政府喺朝早7點公佈巴士出車率唔夠1成,到8點幾甚至要完全停駛。
底特律雖然係「汽車之城」,但其實有1/3嘅居民戶係無車階級,今次巴士停駛令佢哋返工、買生活必須品等都大受影響。當地另一個公共巴士服務營辦方隨即提出畀乘客免費搭巴士,不過要求乘客由後門上落巴士,同巴士車長保持距離。